**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351,** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 2 Αυγούστου 2019**

 **Π.Ο.Ε.Υ.Π.Σ. συνδικαλιστικό όργανο ή κυβερνητικό παρακλάδι**;

**Συναδέλφισσες - Συνάδελφοι** μόλις λίγες ημέρες μετά τις εθνικές εκλογές και την αλλαγή της κυβέρνησης, το προεδρείο της ΠΟΕΥΠΣ έσπευσε, με σχετική ανακοίνωση, να αποδείξει ότι θα συνεχίσουν να επιτελούν το διαχρονικό τους ρόλο ως κυβερνητικοί συνδικαλιστές.

**Ουδείς εκ της κυβερνήσεως λοιπόν έχει λόγο να φοβάται «αγωνιστική» εκτροπή της Ομοσπονδίας**!

Με το υπ. αριθμ. **89** από **16-7-2019** έγγραφο, οι «εκπρόσωποι» των εργαζομένων στο Πυροσβεστικό Σώμα φροντίζουν διακριτικά να υπονοήσουν ότι κάποιες Π.Υ., τυχαίνει να έχουν μια σχετική δυσπραγία για την επιβολή προστίμων, σε ιδιώτες και εταιρίες, που αφορούν παραβάσεις πυροσβεστικών διατάξεων. Με βροντερή φωνή όμως και ως κυβερνητικότεροι της κυβερνήσεως, καταφεύγουν σε σχετική νομική ανάλυση και της καταθέτουν πρόταση για το πώς πρέπει να προχωρήσει την πολιτική της για αυτό το ζήτημα.

Φυσικά, κανείς δεν υποστηρίζει ότι οι παραβάτες δε θα πρέπει να τιμωρούνται. Ωστόσο η ποινή, ιδιαίτερα όταν έχει τον «ήπιο» χαρακτήρα του διοικητικού προστίμου, έχει σκοπό τη νουθεσία του παραβάτη και τον παραδειγματισμό της υπόλοιπης κοινωνίας. Το προεδρείο της ΠΟΕΥΠΣ βέβαια, λόγω του πολιτικού του προσανατολισμού, επιχειρεί να δώσει νέο σκοπό στην όλη διαδικασία. Αντιλαμβάνεται την παράβαση ως πεδίο κερδοφορίας και χρηματοδότησης του κρατικού μηχανισμού. Πρόκειται για επικίνδυνο συλλογισμό που όσο η κοινωνία θα συμμορφώνεται ως προς τις παραβάσεις, τόσο οι κανόνες θα πρέπει να γίνονται αυστηρότεροι και αυταρχικότεροι γιατί χωρίς παραβάσεις αναγκαστικά οι Π.Υ. θα επιστρέφουν στην οικονομική ασφυξία, αφού δεν υπάρχει ούτε από την νέα κυβέρνηση πρόθεση για αύξηση της χρηματοδότησης του Π. Σ. ή επιστροφή του **1,1** δις ευρώ που κόπηκαν την τελευταία **1Ο**ετία.

Οι συνδικαλιστικοί εκπρόσωποι των κυβερνήσεων στο συνδικαλιστικό μας κίνημα δεν βγάζουν κουβέντα για τις διαχρονικές ευθύνες των κυβερνήσεων ως προς την υποχρηματοδότηση του Π.Σ. Αποφεύγουν να οργανώσουν τους πυροσβεστικούς υπαλλήλους σε μαζικούς και διαρκείς αγώνες απέναντι σε ένα κράτος που βάζει τους καμένους και πνιγμένους πολίτες στη ζυγαριά «κόστους/οφέλους». Όπως δεν κουνήθηκε φύλλο μετά την τεράστια καταστροφή με τα **70** και πλέον θύματα το **2007** έτσι και τώρα μετά τον όλεθρο στο ΜΑΤΙ με τα **102** θύματα επέβαλαν την σιωπή των αμνών. Αντίθετα φρόντιζαν πάντα να εναντιώνονται σε οποιαδήποτε αγωνιστική πρόταση της ΕΑΚΠ από τα τοπικά σωματεία μέχρι τα συνέδρια της ΠΟΕΥΠΣ. Ποτέ δεν επέδειξαν τέτοιου είδους αντανακλαστικά, όπως αυτά για την επιβολή των προστίμων, για να ζητήσουν τις απαραίτητες πιστώσεις για τις ανάγκες του Π.Σ. και των εργαζόμενων, από τα δισεκατομμύρια που διοχετεύει το κράτος και η Ευρωπαϊκή Ένωση για την «ανάπτυξη/διάσωση» επιχειρηματικών και τραπεζικών ομίλων. Γιατί πολύ απλά, ο ρόλος του κυβερνητικού συνδικαλισμού δεν είναι να υποστηρίξει τους εργαζόμενους. Ο ρόλος του είναι να κρύψει με «αγωνιστικά τεχνάσματα» ότι τα προβλήματα των πυροσβεστικών υπαλλήλων, αποτελούν κεντρική πολιτική επιλογή των κυβερνήσεων που υπηρετούν τους λίγους και εκλεκτούς που κατέχουν τον πλούτο. Για αυτόν τον λόγο, ακόμη μία φορά, συνάδελφοί μας κατέρρευσαν από την εξάντληση λόγω έλλειψης διοικητικής μέριμνας στην πυρκαγιά στον Κιθαιρώνα και μόνο μετά την παρέμβαση της ΕΑΚΠ αντιμετωπίστηκε κάπως η κατάσταση.

**Συναδέλφισσες - Συνάδελφοι**, η συγκεκριμένη ανακοίνωση της ΠΟΕΥΠΣ δεν αποτελεί έκπληξη. Τέτοιοι ήτανε πάντα οι κυβερνητικοί συνδικαλιστές. Ωστόσο η μη παρουσία της ΕΑΚΠ στο ΔΣ της ΠΟΕΥΠΣ, βολεύει ώστε οι αντιλαϊκές πολιτικές να ξεδιπλωθούν πιο γρήγορα σε βάρος μας. Είναι ευθύνη όλων να γίνουμε **ενεργά** μέλη των σωματείων μας, να δυναμώσουμε τους αγώνες μας και να διεκδικήσουμε ουσιαστικές αλλαγές αντί να προσπαθούμε σαν «κανίβαλοι» να «δαγκώσουμε» παραβάτες για να καλυφθούν οι πάγιες και διαρκείς ανάγκες του Π.Σ. και των εργαζομένων.

**Η ΑΝΑΣΥΝΤΑΞΗ ΤΟΥ ΣΥΝΔΙΚΑΛΙΣΤΙΚΟΥ ΚΙΝΗΜΑΤΟΣ ΣΤΟ Π.Σ. ΑΝΑΓΚΑΙΑ ΟΣΟ ΠΟΤΕ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**